Mmulatsela mongwe yo o nnileng le seabe mo tirong eno e e kgethegileng o ne a re: “Fa re sena go fetsa letsatsi lotlhe re bolelela batho ka molaetsa wa Baebele re bo re ba tlogelela dikgatiso, re ne re fetsa letsatsi le le latelang re dira maeto a go boela kwa go ba ba bontshitseng kgatlhego. E re ka batho ba motse ba ne ba se na madi, ba ne ba re naya dikoko, mae le maungo fa re ba naya dikgatiso. Ga re a ka ra bolawa ke tlala ka gonne Jehofa o ne a re tlamela.” E ne e le lekgetlo la ntlha batho ba le bantsi ba balelwa Baebele. Baeteledipele ba bodumedi ba ne ba rutile batho bangwe gore Jehofa ke Diabolo. A bo ba ne ba gakgametse jang ne fa ba bala ditemana tse di jaaka Pesalema 83:18, e e reng: “Wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe”! Batho mo mafelong a mangwe ba ne ba kgatlhega thata jaana mo go neng ga rulaganngwa dipokano.